TF ลั่นกำไรสุทธิปีนี้โต 19% เหตุต้นทุนวัตถุดิบถูกลง
TF คาดกำไรสุทธิปีนี้เติบโต 19% จากปีก่อนที่ 1.9 พันลบ. เหตุต้นทุนวัตถุดิบถูกลง โดยรายได้ H1/59 โตตามเป้า คาดแนวโน้ม H2/59 ยังดี
30 มิ.ย. 2559

นายพิพัฒ พะเนียงเวทย์ ประธานเจ้าหน้าที่บริหาร บริษัท ไทยเพรซิเดนท์ฟูดส์ จำกัด (มหาชน) หรือ TF เปิดเผยว่า บริษัทคาดกำไรสุทธิปีนี้เติบโต 19% จากปีก่อนที่ 1.9 พันล้านบาท เนื่องจากต้นทุนการผลิตถูกลง ทั้งราคาวัตถุดิบ เช่น แป้งถูกลง ขณะที่คาดว่า รายได้จะเติบโต 5% จากปีก่อนที่มีรายได้ 1.2 หมื่นล้านบาท โดยครึ่งแรกรายได้เป็นไปตามเป้า ส่วนแนวโน้มครึ่งหลังกำลังซื้อน่าจะยังดี
“ยังมีสัญญาณบวกอยู่ จากการที่รัฐบาลอัดเงินช่วยเหลือชาวนา และตอนนี้ฝนตกแล้วชาวนาก็น่าจะมั่นใจ ซึ่งมองว่าครึ่งหลังปีนี้น่าจะดีกว่าช่วงเดียวกันปีก่อน ปี 60 เศรษฐกิจน่าจะดีกว่าปีนี้ คงจะฟื้นจากปีนี้ มองว่าปีหน้าภาพรวมเศรษฐกิจน่าจะดีกว่าปีนี้” นายพิพัฒ กล่าว
สำหรับบริษัทร่วมทุน ภายใต้บริษัท เพรซิเดนนท์ โคราคุเอ็น จำกัด มีเงินลงทุน 25 ล้านบาท จะจดทะเบียนจัดตั้งบริษัทในวันพรุ่งนี้ โดย TF ถือหุ้น 70% บริษัท โคราคุเอ็น โฮลดิ้ง คอร์เปอเรชั่น จำกัด ถือ 14% และบุคคลอื่น 16%
โดยตั้งเป้ามียอดขายปีแรก 40 ล้านบาท จากที่มีอยู่ 2 สาขา คือที่ เกตเวย์เอกมัย และ J-Park ศรีราชา โดยตั้งเป้าจะขยายสาขาราเมนในประเทศไทย 30 สาขา ภายใน 5 ปี คาดว่ารายได้ราว 540 ล้านบาท/ปี โดยใช้เงินลงทุนรวม 150 ล้านบาทในการขยายสาขาครบ 30 สาขา ทั้งในกรุงเทพฯและต่างจังหวัดหรือสาขาละ 5 ล้านบาท นอกจากนี้ ยังอยู่ระหว่างศึกษาขยายสาขาร้านราเมนในต่างประเทศ เช่น ยุโรป อเมริกา
“ในปีนี้คงแค่ 2 สาขา ในไทยก่อน คงยังไม่เปิดเพิ่มในปีนี้ โดย 2 สาขา ยอดขายปีแรกภายในบริษัทร่วมทุนอยู่ที่ 40 ล้านบาท (ก.ค.59-มิ.ย.60) ซึ่งสาขาที่ศรีราชาคนญี่ปุ่นกินเยอะ”นายพิพัฒ กล่าว
ขณะเดียวกัน TF ยังไม่มีแผนเพิ่มแบรนด์อื่นในตอนนี้ ทั้งนี้ มองว่าตลาดราเมนในประเทศยังเติบโตดี จุดเด่นของ โคราคุเอ็น เรื่องคุณภาพน้ำซุป เส้น และรสชาติ